text: Miljøministeren vil til bunds i sag om vindmøllestøj
  23 september 2016 kl. 13.44
  Borgerne i Bølå er trætte af støj fra vindmøller på den tyske side af grænsen. Nu forsøger miljøministeren at komme videre med sagen.
  En række borgere ved Bølå, der ligger tæt på den dansk-tyske grænse, føler sig generet af støjen fra tyske vindmøller. Nu har miljøminister Esben Lunde Larsen (V) valgt at rykke sin tyske kollega for oplysninger om grænseoverskridende vindmøllestøj.
  Esben Lunde Larsen har tidligere været i kontakt med den ansvarlige minister i Slesvig-Holsten, Robert Habeck (Die Grünen), for at løse problemerne.
  Habeck er dog ikke vendt tilbage med oplysninger om, hvordan tyskerne har tænkt sig at måle vindmøllestøjen. Miljøministeren har derfor nu rykket for oplysningerne for at undgå, at sagen trækker i langdrag for borgerne i Bølå.
  